INDOKOLÁS

1.A JAVASLAT HÁTTERE

•A javaslat indokai és céljai

A SURE eszközt minden olyan tagállam számára elérhetővé kell tenni, amelynek jelentős pénzügyi eszközöket kell mozgósítania a területét érintő COVID-19-járvány negatív gazdasági és társadalmi hatásaival szembeni küzdelemhez. A SURE létrehozása az uniós szolidaritás újabb kézzelfogható kifejeződése: a tagállamok megállapodnak abban, hogy az Unión keresztül, hitelek révén elérhetővé tett kiegészítő források biztosításával támogatják egymást. A SURE eszköz pénzügyi támogatást nyújt majd a tagállamoknak a munkahelyek megőrzését célzó közkiadások hirtelen növekedésének kezeléséhez. Közelebbről, a SURE eszköz olyan második védelmi vonalként fog működni, amely támogatja a csökkentett munkaidős rendszereket és más hasonló intézkedéseket, hogy segítse a tagállamokat abban, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben. A csökkentett munkaidős rendszerek olyan állami programok, amelyek lehetővé teszik a gazdasági nehézségekkel küzdő vállalkozások számára az alkalmazottaik munkaidejének átmeneti csökkentését oly módon, hogy az alkalmazottak állami jövedelemtámogatásban részesülnek a le nem dolgozott munkaórák vonatkozásában. Hasonló rendszereket alkalmaznak a szükséghelyzetben lévő önfoglalkoztatók jövedelmének pótlására. Az egyes tagállamok számára az eszköz keretében nyújtható támogatás feltételeit a munkahelyek megőrzésére irányuló tényleges – illetve adott esetben a tervezett – közkiadások COVID-19-járvány okozta hirtelen és súlyos növekedésére való hivatkozással kell meghatározni, és a támogatásnak közvetlenül kapcsolódnia kell a csökkentett munkaidős rendszerek létrehozásához vagy bővítéséhez, illetve a járványra adott válaszként bevezetett egyéb hasonló intézkedésekhez.

A 2020. március 13-i közleményben bejelentetteknek megfelelően az EU arra is készen áll, hogy – amennyiben lehetséges – támogassa a tagállamokat az egyénekre és a leginkább érintett ágazatokra gyakorolt foglalkoztatási hatás enyhítésében. A Tanács elé terjesztett, szükséghelyzeti munkanélküliségi kockázatokat mérséklő ideiglenes támogatást nyújtó új eszköz (SURE) olyan kiegészítő ideiglenes eszköz, amely 100 milliárd EUR-ig terjedő értékben tesz lehetővé uniós pénzügyi támogatást az Unió által az érintett tagállamok számára nyújtott hitelek formájában. Az uniós hitelekből eredő függő kötelezettség a tagállamok által az uniós költségvetés számára biztosított garanciák révén lesz összeegyeztethető az uniós költségvetési korlátokkal. E garanciák a nyújtott hitelek 25 %-át teszik ki, és az egyes tagállamok ezeket az Unió összesített bruttó nemzeti jövedelmében (GNI) képviselt részarányuknak megfelelő mértékben biztosítják. A SURE eszköz kiegészítő pénzügyi támogatás lesz, amely a nemzeti intézkedéseken felül és az Európai Szociális Alap által hasonló célokra nyújtott szokásos vissza nem térítendő támogatáson túlmenően áll majd rendelkezésre.

A SURE eszköz a tagállamok által biztosított garanciák rendszerén alapuló hitelprogram formájában fog működni. E rendszer lehetővé teszi az Unió számára, hogy:

(1)növelje a SURE eszköz révén az ennek keretében pénzügyi támogatást kérő tagállamok számára nyújtható hitelek volumenét;

(2)biztosítsa, hogy az eszközből eredően az Unió számára keletkező függő kötelezettség összeegyeztethető legyen az uniós költségvetési korlátokkal.

Ahhoz, hogy a megközelítés megfeleljen a kívánt célnak, a tagállamoknak hiteles, visszavonhatatlan és lehívható garanciákat kell biztosítaniuk az EU számára, az Unió összesített bruttó nemzeti jövedelmében (GNI) képviselt részarányuknak megfelelő mértékben. A garanciák rendszerének köszönhetően nem lesz szükség arra, hogy a tagállamok előzetes pénzbeli hozzájárulást nyújtsanak, ugyanakkor biztosítható a magas hitelminősítési besoroláshoz és az uniós költségvetés védelméhez szükséges hitelminőség-javítás.

A program pénzügyi megbízhatósága érdekében – a tagállami garanciák biztosítása mellett – a keret a következő egyéb biztosítékokat tartalmazza:

·Szigorú és konzervatív pénzgazdálkodási megközelítést;

·A hitelportfólió olyan kialakítását, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor biztosítja, hogy elegendő forrást lehessen nyújtani a leginkább rászoruló tagállamok számára; valamint

·Lehetőségeket az adósság átütemezésére.

•Összhang a szabályozási terület jelenlegi rendelkezéseivel

E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2020. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket

Míg az EUSZA állandó eszköz, a SURE ideiglenes jellegű lenne. A földrajzi hatály is eltérő, mivel a SURE a tagállamokra korlátozódik, és nem terjed ki Unióval csatlakozási tárgyalásokat folytató országokra. A két eszköz tematikus hatálya azonban összhangban áll – mindkettő a népegészségügyi veszélyekből eredő jelentős válságok kezelésére irányul, ám az EUSZA állandó jelleggel igénybe vehető, a SURE eszköz viszont a COVID-19-járvány egyedi esetére korlátozódik. További eltérés, hogy az EUSZA vissza nem térítendő támogatáson alapul, és lehetővé teszi az előlegfizetéseket. A SURE eszköz hitelalapú.

A SURE eszköz keretében csak akkor lesz mozgósítható uniós pénzügyi támogatás, ha a Bizottság erre irányuló javaslatot nyújt be a Tanácsnak. Az érintett tagállamnak kérelmeznie kell a támogatást. Mielőtt a Tanács a SURE eszköz keretében pénzügyi támogatást nyújtana, a Bizottságnak konzultálnia kell az érintett tagállammal, hogy értékelje, milyen mértékű volt a foglalkoztatás védelmét célzó közkiadások hirtelen és súlyos (ténylegesen megvalósult vagy tervezett) növekedése. A tagállamnak a támogatás kérelmezésekor bizonyítania kell a tényleges – illetve adott esetben a tervezett – kiadások hirtelen és súlyos növekedését. Amennyiben az eszköz feltételei teljesülnek, a Tanács minősített többséggel eljárva végrehajtási határozatot fogad el a pénzügyi támogatás jóváhagyásáról. A Bizottság és a kedvezményezett tagállam végrehajtási megállapodást köt. A hirtelen kiadásnövekedés vizsgálata során a releváns műveletek a COVID-19-járvány miatt a foglalkoztatás védelmének területén hozott szükséghelyzeti intézkedésekre korlátozódnak. Az ezt követően nyújtott hitelek segítik a tagállamokat abban, hogy finanszírozzák a csökkentett munkaidős rendszerekre és más hasonló intézkedésekre irányuló megnövekedett közkiadásaikat, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség kockázatával szemben.